مارى منيب(1905 - 21 يناير 1969), هوه الاسم الفنى لـ مارى سليم حبيب نصرالله ( دمشق ، 11 فبراير 1905 - القاهره ، 21 يناير 1969 ) ، ممثله مصريه من اسره سوريه نزحت لمصر و عاشت فى حى شبرا. اتوفى ابوها و هيه عندها اتناشر سنه. اشتغلت فى ملاهى روض الفرج و بعدين اشتغلت فى المسرح مع فرقة فؤاد الجزايرلى ، و بعدين فرقة على الكسار ، و فرق امين عطا الله و بشاره واكيم و محمد بيومى ، و فى الاخر انضمت لفرقة مسرح رمسيس و فرقة نجيب الريحانى و فضلت فى الفرقه دى لغاية وفاة نجيب الريحانى سنة 1949 ، و اتحملت مسئولية الفرقه مع بديع خيرى و عادل خيرى اللى قدمت مسرحية " إلا خمسه " اللى بتعتبر اشهر مسرحياتها و قامت فيها بدور ست من اصل تركى مع عادل خيرى. فى السينما المصريه بدإت مارى منيب مشوارها من سنة 1934 فى فيلم " ابن الشعب " و كان فيلم " لصوص لكن ظرفاء " مع احمد مظهر و عادل امام اخر افلامها. و برغم تنوع ادوارها فى السينما لكن غلب عليها دور الحما القاسيه لكن بطابع كوميدى.